钦定古今图书集成/明伦汇编/闺媛典/第045卷 > 宋延寿妻王氏
## 钦定古今图书集成/明伦汇编/闺媛典/第045卷 > 宋延寿妻王氏

按《唐书列女传》，宋延寿妻王者，当杨行密时。延寿事
行密为寿州刺史，恶行密不臣，与宁国节度使田𫖳
谋绝之以归唐。事泄，行密以计召延寿，欲与扬州，延
寿信之，将行，王曰：“今若得扬州成宿志，是兴衰在时，
非系家也。然愿日一介为验。”许之。及为行密所杀，介
不至，王曰：“事败矣。”即部家仆授兵器，方阖扉而捕骑
至，遂出私帑施民，发百燎焚牙居，呼天曰：“我誓不为
仇人辱！”赴火死。